ตลาดหุ้นเอเชียผันผวนเช้านี้ นักลงทุนจับตา “ทรัมป์” พบ “สี จิ้นผิง”
ตลาดหุ้นเอเชียผันผวนเช้านี้ นักลงทุนจับตา "ทรัมป์" พบ "สี จิ้นผิง"
7 เม.ย. 2560

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในเช้าวันนี้ ขณะที่นักลงทุนจับตาการพบกันระหว่างประธานาธิบดีโดนัลด์ ทรัมป์ แห่งสหรัฐ และประธานาธิบดีสี จิ้นผิง ของจีน นอกจากนี้ นักลงทุนยังระมัดระวังการซื้อขายก่อนที่สหรัฐจะเปิดเผยตัวเลขจ้างงานนอกภาคการเกษตรในวันนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 18,714.98 จุด เพิ่มขึ้น 117.92 จุด, ดัชนี SSE Composite ตลาดหุ้นจีนเปิดวันนี้ที่ 3,280.62 จุด ลดลง 0.39 จุด, ดัชนี HSI ตลาดหุ้นฮ่องกงเปิดวันนี้ที่ 24,247.01 จุด ลดลง 26.71 จุด, ดัชนี TAIEX ตลาดหุ้นไต้หวันเปิดวันนี้ที่ 9,892.98 จุด ลดลง 4.82 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,154.87 จุด เพิ่มขึ้น 2.12 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,171.22 จุด ลดลง 4.37 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,740.82 จุด เพิ่มขึ้น 1.26 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,559.65 จุด ลดลง 5.67 จุด
ขณะที่นักลงทุนยังคงระมัดระวังการซื้อขายก่อนที่การพบปะกันระหว่างปธน.สี จิ้นผิง และปธน.ทรัมป์ จะมีขึ้นในระหว่างวันที่ 6-7 เม.ย.ตามเวลาสหรัฐ ณ รีสอร์ท Mar-a-Lago เมืองปาล์มบีช ในรัฐฟลอริดา ซึ่งมีการคาดการณ์เป็นวงกว้างว่า ปธน.สีและปธน.ทรัมป์จะหารือกันในประเด็นการค้า รวมถึงประเด็นนิวเคลียร์ของเกาหลีเหนือ
ทั้งนี้การประชุมผู้นำของ 2 ชาติมหาอำนาจอย่างสหรัฐและจีนนั้น ถูกจับตาอย่างใกล้ชิด หลังจากประธานาธิบดีโดนัลด์ ทรัมป์ ได้ลงนามในคำสั่งให้กระทรวงพาณิชย์และผู้แทนการค้าสหรัฐ เร่งหาสาเหตุที่ทำให้สหรัฐขาดดุลการค้ามูลค่าสูงถึง 5 แสนล้านดอลลาร์ จาก 16 ประเทศ ซึ่งรวมถึงการขาดดุลการค้ากับจีน
นอกจากนี้ นักลงทุนยังชะลอการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคเกษตรประจำเดือนมี.ค. ในวันนี้ ขณะที่โพลล์สำรวจความคิดเห็นของนักวิเคราะห์ระบุว่า ตัวเลขจ้างงานเดือนมี.ค.จะเพิ่มขึ้น 180,000 ตำแหน่ง หลังจากที่เพิ่มขึ้น 235,000 ตำแหน่งในเดือนก.พ.
 